עלון הדרכה להוראת פרשת השבוע על פי הגיליונות 

על-פי הגיליונות של נחמה ליבוביץ - שנה תש"ך

הפטרת ויקרא 
ישעיה מג, כא - מד, כג

הבא ללמוד פסוקים אלה מישעיהו לא בתוך לימוד ספר ישעיהו אלא בהפטרה, יפתח בוודאי בשאלה הרגילה - מה הסימוכין בין הפרשה וההפטרה. חומר לשאלה זו ימצא הלומד לכל בספרו של הרב י. יעקובסון "חזון המקרא". (לפרקנו עמוד 239 והלאה, ביחוד חשוב הפרק: "סימוכין בין הפרשה ובין ההפטרה" עמ' 240 ) 

יש גם לעיין האם הקטע אשר בחרו בו מסדרי ההפטרות מתוך דברי הנבואה הוא קטע עצמאי, ופסוקו הראשון הינו באמת פסוק ראשון בעניין חדש או יש לצרפו ללפניו וללפני פניו (שאלה א).

לשאלה ב שאלות הנוגעות לפסוקים גופם שלא באמצעות פרשנים יש להקדים אותם (לא תמיד!) לשאלות הניתנות על סמך עיון במפרשים. יגש הקורא גישה בלתי אמצעית לפסוק ויראה אותו בתחילה בעיניו הוא. השוואות בין פסוקים דומים או קרובים זה לזה (קרבה רעיונית או קרבה סגנונית) חשובים הם במיוחד בלימוד נביאים. הלומד השטחי רואה בדברי הנביאים מוטיבים חוזרים, רעיונות חוזרים, דימויים חוזרים ועלול להחליט בפזיזות שפרקי הנבואה ואף ספרי הנבואה "חוזרים תמיד על אותו דבר". כדי למנוע השקפה בלתי נכונה ומזיקה זו יש להרבות בהשוואות מסוג זה, בהעמדת זה מול זה פסוקים אשר הנושא או המוטיב העיקרי בהם אחד הוא או אשר אותן מליצות נשנות בהן, ולכאורה לפנינו באמת "אותו דבר" ועל התלמיד למצוא את ההבדל, את השוני, את החידוש, לא רק בנוסח אלא אף את הגוון החדש ברעיון, מנגינה, בהדגשה חדשה - על אף הדמיון החיצוני.

במקרה שלנו השוואה זו חשובה ביותר, שהרי כפי שיתברר אחר-כך מתוך שאלה ג באמת יש הרואים בשני המקומות "אותו רעיון" ויש הרואים ביניהם ניגוד ממש. (אין לעיין בשאלה ג לפני שנפתרה שאלה ב).

אפשר לצרף למקומנו עוד את שמואל-א טו, כב: "החפץ לה' בעולות וזבחים כשמוע בקול ה' " - פסוק המובא לשם הסבר מקומנו ע"י אברבנאל.

שהוראת אותו ביטוי בשני מקומות אינו בהכרח אחד ושווה, את זה נבדוק על שטחו הצר של שני פסוקים סמוכים בשאלה ד. 

על תופעה זו של שוויון בצלצול עם שוני בהוראה או עם התגוונות דקה בהוראה כבר עמדו קדמונים, והיא אחת מ-ל"ב מידות שהתורה נדרשת בהם, מידת "מעל" (או כפי הגירסא הרגילה שהיא כנראה משובשת "ממעל"). 
כגון: ישעיהו ל, טז: 
וַתֹּאמְרו:ּ לֹא! כִי עַל סוּס נָנוּס ! - עַל כֵּן תְּנוּסוּן ! וְעַל קַל נִרְכָּב ! - עַל כֵּן יִקַּלּוּ רֹדְפֵיכֶם:". 
וכן בהוראות שונות: (ירמיהו כג, לח-לט):

פסוק לח: 
וְאִם מַשָּׂא יְהֹוָה תֹּאמֵרוּ לָכֵן כֹּה אָמַר יְהֹוָה יַעַן אֲמָרְכֶם אֶת הַדָּבָר הַזֶּה מַשָּׂא יְהֹוָה וָאֶשְׁלַח אֲלֵיכֶם לֵאמֹר לֹא תֹאמְרוּ "מַשָּׂא יְהֹוָה":

פסוק לט: 
לָכֵן הִנְנִי וְנָשִׁיתִי אֶתְכֶם נָשֹׁא! וְנָטַשְׁתִּי אֶתְכֶם וְאֶת הָעִיר אֲשֶׁר נָתַתִּי לָכֶם וְלַאֲבוֹתֵיכֶם מֵעַל פָּנָי:

